google/wiki40b huggingface dataset:
ויקטור חרה

ילדות ונעורים

נולד וגדל בלונקן, עיירה קטנה ליד סנטיאגו דה צ'ילה. הוריו היו פועלים חקלאים. אביו היה אלכוהוליסט והתעלל באשתו תכופות. אחרי שאביו עזב את המשפחה, דאגה אמו לבדה למשפחה. היא שרה וניגנה בגיטרה וממנה למד את שירי העם הצ'ילאניים. אחרי מות אמו, הפסיק את לימודי הנהלת החשבונות ולמד שנתיים תאולוגיה, אך חדל להאמין באל והפסיק את לימודיו. חזר ללונקן ותוך התעניינות בשירי העם מהמסורת העממית, התחיל להתעניין גם בתיאטרון והחל ללמוד משחק באוניברסיטת סנטיאגו. באותה עת, השתתף בהרבה הפקות (כמו קרמינה בוראנה) והכיר את ויולטה פרה, זמרת עם ותיקה ופעילה קומוניסטית.

פרסומו כבמאי וכזמר

בשנת 1966 יצא תקליטו הראשון שכלל מסרים פוליטיים ברורים. הוא המשיך לעבוד כבמאי תיאטרון, אך הקדיש יותר ויותר זמן לשירים ולפעילות פוליטית. ב-1970 הוא עזב את התיאטרון. שיריו של ויקטור חרה עוסקים באנשים ממעמד הפועלים והתמודדותם עם הבעיות הכלכליות היומיומיות. הוא נחשב לאחד מעמודי התווך של ה-“נואבה קנסיון”, הזמר הפופולרי החדש בדרום אמריקה. הוא גם היה חבר מוביל במחלקת האומנות של המפלגה הקומוניסטית בצ'ילה.

הפיכת 1973 ומותו

ב-1970 תמך חרה במועמדותו של סלבדור איינדה לנשיאות צ'ילה. במשך שלוש שנות שלטונו של איינדה זכה חרה להצלחה ולפרסום. ביומה השני של ההפיכה הצבאית של אוגוסטו פינושה, ב-12 בספטמבר 1973, נעצר ויקטור חרה, הובל לאצטדיון העירוני, יחד עם אלפים רבים אחרים, ועונה. אנשי פינושה שברו את ידיו, אך הוא המשיך לשיר את המנון האונידד פופולר Venceremos ("ננצח"). לאחר מכן הוא הוכה ונורה למוות. עותקי המאסטר של שיריו הושמדו אף הם.

מורשתו

ויקטור חרה הפך לאחד מהסמלים הבולטים של מאבקי השמאל בדרום אמריקה ובעולם כולו.
זמר הפולק האמריקאי פיל אוכס (Phil Ochs) אירגן בשנת 1974 מופע מחווה לזכר גיבורי המהפכה בצ'ילה, שבו השתתפו בין היתר פיט סיגר, בוב דילן וארלו גאת'רי.
ב-1985 המוזיקאי הסובייטי אלכסנדר גראדסקי יצר בהשראת האירועים הקשורים למותו של חרה את אופרת הרוק "האצטדיון" (Стадион).
בספטמבר 2003, לרגל 30 שנה להירצחו, הוחלף שמו של האצטדיון רשמית ל"אצטדיון ויקטור חרה".
בשנת 2019 הפיקה נטפליקס את הסרט טבח באצטדיון המתאר את רציחתו של ויקטור חרה וההתחקות אחרי האשמים.
הריסון אפול

קריירת מועדונים

אפול הוא תוצר של השלוחה האפריקאית של אקדמיית הנוער של פיינורד ההולנדית. בשנתיים האחרונות בזמן שהיה באקדמיה הושאל לאסאנטה קוטוקו ובנובמבר 2008 הוא זכה בתואר השחקן המצטיין של הליגה הגנאית.
אפול שיחק בכמה משחקי ידידות בקבוצה השוודית, הלסינגבורג, אך הצדדים לא הצליחו להניע את המעבר לכדי חתימה במועדון ובמקום עבור לאספרנסה מתוניסיה. בגמר ליגת האלופות של אפריקה לשנת 2011 נכנס כמחליף במשחק הגומלין והבקיע את השער היחיד במשחק נגד וידאד קזבלנקה, מה שהביא לאספרנסה את הגביע.
ב-30 ביולי 2015 חתם אפול על חוזה עם קולומבוס קרו מה-MLS. את הבכורה שלו ערך ב-19 באוגוסט במשחק נגד ניו יורק סיטי. שער הבכורה שלו הגיע במשחק שהסתיים בתיקו אחת נגד טורונטו ב-13 ביולי 2016.

נבחרת גאנה

את הבכורה שלו במדים הלאומיים ערך בגביע אפריקה לאומות 2008 בניצחון 2-4 נגד חוף השנהב, משחק שקבע את המקום השלישי בטורניר. הוא שימש לראשונה בתור קפטן הנבחרת ב-1 בספטמבר 2015 בניצחון 2-3 נבחרת הרפובליקה של קונגו.
אפול לקח חלק בסגל של גאנה בחמישה גביעי אפריקה לאומות 2008, 2010, גביע אפריקה לאומות 2013, 2015 ו-2017 ואף רשם שתי הופעות במונדיאל 2014.
מגה ספורט

היסטוריה

הרשת הוקמה בשנת 1996. הסניף הראשון הוקם בחיפה. בשנת 2002 מנתה הרשת 28 סניפים, וב-2007 מנתה הרשת 34 סניפים.
ב-2008 מכרה קבוצת "פישמן רשתות" את הרשת לחברת MGS ספורט טריידינג בסכום של 21 מיליון דולר, לאחר שהרכישה אושרה על ידי הממונה על ההגבלים העסקיים. עם הרכישה מיזגה החברה הרוכשת את רוב סניפי יונייטד ספורט שהיו בבעלותה עם רשת מגה ספורט. MGS ספורט טריידינג היא יבואנית של המותגים סקצ'רס, קאפה, דיאדורה ועוד, והיא מחזיקה גם ברשת ההנעלה והביגוד אליטל.
ב-2017 נכנסה הרשת לתחום ציוד המחנאות.
נכון לשנת 2017 מונה הרשת 53 סניפים. הנהלת הרשת יושבת בחולון.
אליזבת קסטר

שנותיה הראשונות

אליזבת ליבי בייקון נולדה בעיר מונרו, מישיגן ב-1842. אביה היה שופט עשיר ובעל השפעה. ילדותה הייתה רצופה בטרגדיות כששלושת אחיה ואמה מתו עוד לפני הגיעה לגיל 13. בשל היותה בתו היחידה של אביה שהגיעה לבגרות, אהב אותה אביה בקנאות. ליבי שהייתה יפה ואינטליגנטית סיימה את תיכון הבנות ביוני 1862 כמצטיינת כיתתה. אביה קיווה שתינשא לאדם ממעמד משפחתי דומה.
בסתיו 1862 פגשה את בעלה לעתיד באמצע מלחמת האזרחים של ארצות הברית. מאוחר יותר כתב קסטר שהוא התאהב בה כבר בפגישה הראשונה. אביה של אליזבת לא היה מרוצה מהקשר בין השניים. הוא לא הסכים שאליזבת תיפגש עם קסטר שכן הוא היה ממשפחה ענייה ולא מוכרת וכן מפני שלא רצה שאליזבת תהיה אשת איש צבא. רק לפני קרב גטיסברג, כשקסטר הועלה לדרגת בריגדיר גנרל, הוא התרצה והסכים לנישואיהם. הם נישאו ב-9 בפברואר 1864.

מותו של קסטר ופועלה להנצחתו

לאחר שקסטר נהרג יחד עם כל הכוח שעמד בראשו בקרב ליטל ביגהורן ביוני 1876 הוא ספג ביקורות רבות מהתקשורת ומקצינים בצבא על כך שהוא עשה טעויות מטופשות ונכנס לתוך מלכודת. נשיא ארצות הברית יוליסס סימפסון גרנט האשים בפומבי את קסטר באסון הצבאי. בחוששה שקסטר יהפוך לשעיר לעזאזל של ההיסטוריה היא יצאה לקמפיין תקשורתי נרחב על מנת לבנות את דמותו של בעלה מחדש. היא החלה לכתוב מאמרים ולהרצות בכנסים שבהם היללה את שמו של בעלה שהיה בעיניה קדוש מעונה. שלושת הספרים שכתבה: 'מגפיים ואוכפים' (1885), 'בעקבות הדגל' (1890) ו'מחנה במישורים' (1893) היו יצירות ספרותיות איכותיות והוקדשו להאדרת שמו של בעלה.
מאמציה השתלמו. דמותו של קסטר הגיבור, שרוכב בראש הכוח כנגד האינדיאנים ולבסוף נהרג בגבורה, נצרב בתודעה האמריקנית כמו קרב אלמו. אליזבת נשארה נאמנה לבעלה ולא נישאה מחדש. על אף שסיירה ברחבי ארצות הברית והעולם במהלך חייה, אליזבת מעולם לא הגיעה לעמק שבו התרחש קרב ליטל ביגהורן. סופר עליה ששמרה מכתב מנשיא ארצות הברית תאודור רוזוולט שבו הוא כתב לה ש"קסטר הוא אחד מגיבורי' 
.
לאחר תקופה ראשונית של התמודדות עם החובות הכספיים של בעלה עברו עליה מרבית חייה בנוחות כלכלית עקב ההכנסות מהקריירה הספרותית שלה וההרצאות שנשאה. היא השאירה אחריה נכסים בשווי 100,000 דולר כשנפטרה ארבעה ימים לפני יום הולדתה ה-91 ב-4 באפריל 1933. כמה שנים לפני מותה היא אמרה לכתב שראיין אותה שאכזבתה הגדולה ביותר היא העובדה שלא ילדה בן שיישא את שמו המכובד של בעלה.
ג'ררדו ביק

ג'ררדו ביק הוא פרופסור חבר לכימיה באוניברסיטת בר-אילן.

אודות

ביק נולד ב-10 בספטמבר 1961 ארגנטינה ועלה לישראל בשנת 1979. הוא סיים תואר ראשון, שני ודוקטורט (בהצטיינות יתרה בהנחיית פרופ' חיים גילון) במחלקה לכימיה אורגנית באוניברסיטה העברית בירושלים. את לימודי הפוסט דוקטורט עשה במכון פסטר בליון, צרפת. כשחזר לארץ הוענקה לו מלגת יגאל אלון למדענים צעירים. בשנת 1999 הצטרף לאוניברסיטת בר-אילן ובשנת 2003 מונה לפרופסור חבר.
משנת 1992 הוא חוקר עמית בחברת התרופות Rhone-Poulenc והיה שותף בפיתוח תרופות נגד סרטן העושה שימוש בריפוי גנטי.
הוא היה פרופסור אורח באוניברסיטת פריז 5 במהלך שנת 2010. הוא חבר בוועדת העורכים של כתב העת Journal of Combinatorial Chemistry.
קו מחבר

קו מחבר הוא סימן דפוס בצורת קו ישר אנכי הממוקם מעל לרצף סימנים מתמטיים, במטרה לציין שיש להתייחס לכל רצף סימנים זה כחטיבה אחת. 
משתמשים בקו המחבר, למשל, כדי לציין את המחזור בשבר מחזורי:  הוא השבר , בעוד ש-  מייצג את . בדומה לזה, הקו המחבר מציין את הספרות החוזרות בשבר משולב מחזורי.
הקו המחבר מתאר גם את הביטוי שממנו מוציאים שורש: , לעומת  או , כולם שונים זה מזה. 
בגאומטריה, משתמשים בקו המחבר כדי לסמן את הקטע  שבין שתי נקודות הקצה A ו-B.

סימנים דומים

הקו המחבר דומה לסימן המתאר וקטור פיזיקלי או וקטור אלגברי מכוון , המציין את הקטע בין שתי הנקודות יחד עם הכיוון (מ- A ל-B). בהקשר זה מקובל גם סימון מוקטן, .
חבורה יסודית

בטופולוגיה אלגברית החבורה היסודית היא חבורה המותאמת למרחבים טופולוגיים, ומהווה שמורה בסיסית וחשובה המאפיינת את טיפוס ההומוטופיה של המרחב. החבורה היסודית נקראת גם חבורת ההומוטופיה הראשונה של המרחב.

מבוא אינטואיטיבי

לפני שתינתן הגדרה מדויקת, נתאר תחילה את הרעיון המרכזי במושגים לא מתמטים. ניקח מרחב כלשהו ונקודה בתוכו, ונתבונן באוסף הלולאות בנקודה זו, כלומר המסילות הרציפות המתחילות ומסתיימות בנקודה שנבחרה. איברי החבורה יתאימו למסילות כאלו, אלא שנרצה לזהות מסילות הומוטופיות, כלומר מסילות שניתן לעבור בין אחת לשנייה על ידי עיוות רציף.
על מנת להגדיר את הפעולה בחבורה, נשים לב שניתן להרכיב מכל שתי לולאות לולאה אחת - ראשית "נטייל" לאורך הלולאה הראשונה, ולאחר מכן לאורך הלולאה השנייה. הרכבה זו מגדירה למעשה את הפעולה בחבורה היסודית.

הגדרה פורמלית

נניח כי X הוא מרחב טופולוגי וכי . פונקציה רציפה  תיקרא לולאה עם נקודת בסיס  אם מתקיים .
בהינתן 2 לולאות  עם נקודת בסיס , נאמר ש-f ו-g הן הומוטופיות אם קיימת פונקציה רציפה  כך שלכל  מתקיים ש-, וכמו כן . במקרה זה, h תיקרא הומוטופיה בין f ל-g. היחס שהגדרנו מהווה יחס שקילות על קבוצת כל הלולאות על X, ומחלקות השקילות מהוות את איברי החבורה היסודית של X ביחס לנקודת הבסיס . מבחינה אינטואיטיבית, ניתן לראות בפרמטר השני של הפונקציה h פרמטר המתאר את הזמן, כך שבזמן 0 אנו נמצאים בלולאה f, בזמן 1 בלולאה g, ובדרך אנו עוברים בצורה רציפה (דרך לולאות עם נקודת בסיס ) מ-f אל g, כך שניתן להפוך את f ל-g בצורה רציפה.
נגדיר פעולה על אוסף מחלקות השקילות באופן הבא:
בהינתן זוג מחלקות שקילות של לולאות ביחס להומוטופיה , נבחר נציגים  ו- . נגדיר את  להיות הלולאה שבה קודם "מטיילים" ב-f, ולאחר מכן "מטיילים" ב-g. באופן פורמלי, עבור  נגדיר  (כלומר עוברים דרך המסלול של f ב"מהירות כפולה), ועבור  נגדיר  (כלומר עוברים דרך המסלול של g ב"מהירות כפולה"). לבסוף, נגדיר . קל להראות שעבור נציגים אחרים לאותן מחלקות הומוטופיה,  מתקיים . כלומר, על אף שהרכבה של נציגים שונים נותנת מסילות שונות, כל ההרכבות נופלות באותה מחלקת שקילות הומוטופית. לכן פעולת ההרכבה משרה פעולה בינארית על מחלקות השקילות של המסילות. לא קשה להראות שפעולה זו אכן יוצרת מבנה של חבורה. האיבר הנייטרלי הוא הפונקציה הקבועה  (כלומר: נקודה - הלולאה הטריוויאלית), וההופכי ללולאה f מוגדר על ידי  - כלומר "מטיילים" לאורך f בכיוון ההפוך.
חבורה זו נקראת החבורה היסודית של X עם נקודת בסיס , והיא מסומנת ב
אף על פי שלכאורה החבורה היסודית תלויה בבחירת נקודת הבסיס , מתברר כי אם X קשיר מסילתית, אז החבורה היסודיות המתאימות לנקודות בסיס שונות הן איזומורפיות.

דוגמאות

במרחבים רבים כגון , או כל תת קבוצה קמורה של  ישנה רק מחלקת שקילות הומוטופית אחת, ולפיכך החבורה היסודית של המרחב היא החבורה הטריוויאלית. מרחב טופולוגי שהחבורה היסודית שלו טריוויאלית נקרא מרחב פשוט קשר.
דוגמה מעניינת יותר נתונה על ידי המעגל. מתברר כי כל מחלקת הומוטופיה מורכבת מכל הלולאות אשר מקיפות את המעגל מספר נתון של פעמים (אשר יכול להיות חיובי או שלילי, בהתאם לכיוון בו נעים). המכפלה של סיבוב m פעמים בסיבוב n פעמים היא לולאה שמקיפה את המעגל n+m פעמים. לפיכך החבורה היסודית של המעגל איזומורפית ל  - החבורה החיבורית של המספרים השלמים. ניתן להשתמש בעובדה זו בשביל להוכיח, למשל, את משפט נקודת השבת של בראואר.
בניגוד לחבורות ההומולוגיה וחבורות ההומוטופיה הגבוהות יותר, החבורה היסודית של מרחב טופולוגי אינה בהכרח אבלית. לדוגמה, החבורה היסודית של גרף G היא חבורה חופשית. הדרגה של חבורה זו שווה ל , כלומר 1 פחות מאפיין אוילר של G.
מתנד הרמוני

מתנד הרמוני (או אוסצילטור הרמוני, מאנגלית: Harmonic oscillator) הוא מערכת מכנית שבה פועל על גוף נתון כוח מתכונתי (פרופורציוני) להעתק הגוף ובכיוון מנוגד לו: , כאשר  הוא הכוח,  הוא קבוע המתנד ו-  הוא ההעתק.
באנלוגיה, כל מערכת פיזיקלית שמאופיינת מתמטית בצורה דומה נקראת אף היא "מתנד הרמוני". חשיבותו של מודל המתנד ההרמוני נובעת מכך שתופעות פיזיקליות רבות מתוארות על ידי מערכות שמתנהגות, ברמות קירוב שונות, כמתנד הרמוני. לדוגמה, מסה התלויה על קפיץ, מעגלים חשמליים מסוימים, גלים בחומר, מיתרי גיטרה או כלי פריטה אחר, ואפילו גלי אור במובן מסוים.
במובן זה המתנד ההרמוני הוא מודל פיזיקלי המתאים בקירוב למקרים מגוונים רבים.
מתנד הרמוני, בפרט מתנד הרמוני פשוט, הוא אחת המערכות הפשוטות והבסיסיות ביותר בפיזיקה. זוהי מערכת פתירה באופן אנליטי כמעט בכל תורה פיזיקלית (מכניקה קלאסית, תרמודינמיקה, מכניקת הקוונטים, תורת היחסות ועוד) המשמשת ככלי עזר חשוב בלימוד התאוריות השונות והבנתן. יתרה מכך, מסתבר שניתן לקרב מערכות רבות ומורכבות - שאינן פתירות באופן אנליטי או פשוט - על ידי מתנדים הרמוניים, ובכך להגיע להבנה רבה ואף לפתרון מקורב לבעיה.

הכללות של מתנד הרמוני

המתנד ההרמוני מצטיין בתכונה הבסיסית שזמן המחזור של חלקיק שתונד הרמונית אינו תלוי באמפליטודה. לא משנה כמה רחוק החלקיק ישוחרר ממרכז הכוח של המתנד, הוא תמיד ישלים תנודה באותו זמן. תכונה זו אינה נכונה כאשר דנים בחוקי כוח אחרים בהם הכוח לא יחסי למרחק r מהמרכז - משפט ידוע קובע שאם התלות של זמן המחזור באמפליטודה היא מהצורה  (כאשר A היא האמפליטודה ו-C הוא קבוע פרופורציה)  אז הכוח המרכזי הוא מצורה . למשל אם n = 0 (זמן המחזור לא תלוי באמפליטודה) נקבל: , כלומר נקבל מתנד הרמוני. יותר מכך, אם נציב   נקבל , כלומר נקבל כוח היפוך-ריבוע - במקרה פרטי זה קיבלנו את החוק השלישי של קפלר. חישוב קבוע הפרופורציה C בביטוי לזמן המחזור לפי האמפליטודה לרוב כרוך בחישוב אינטגרל מסובך ולעיתים אין לו פתרון אנליטי.
גאורג הנברג

ביוגרפיה

נולד בשרלוטנבורג, בנו של הבקטריולוג וילהלם הנברג. סיים את לימודי הרפואה בברלין בשנת 1935 וקיבל תואר דוקטורט באותה שנה. עם זאת, בשל סבא רבא- רבא מצד אביו היה יהודי, נמנעה ממנו קבלת רישיון רפואי, בהתאם לחוקי נירנברג. הנברג מחה בפני משרד הפנים בברלין על החלטה זו. לאחר התערבות פרופסורים בכירים שפעלו עבורו הוא קיבל את רישיונו בשנת 1936. עם זאת, הוא לא קיבל עבודה במכון "Kiel Hygiene" ובמשרד הבריאות הגרמני, כי נחשב לבעל זיקה יהודית.
לאחר הקושי הראשוני במציאת עבודה הועסק בחברת התרופות "שרינג AG", חברה שהעסיקה מדענים ממוצא יהודי אשר הופלו במקומות אחרים. הוא מונה למנהל המחלקה לבקטריולוגיה בחברה, וניהל את פעולת החברה בברלין.
בשנת 1956 התמנה לפרופסור מן החוץ באוניברסיטה החופשית של ברלין. בין השנים 1952 - 1969 היה נשיא מכון רוברט קוך, ומ- 1969 עד 1974, הוא היה נשיא הסוכנות הפדרלית לבריאות בגרמניה. במשך מספר שנים הוא היה יושב ראש הוועדה שמעניקה פרס אהרונסון, עד שבשנת 1969 פעל להעברת החלטה על הענקת הפרס לעיריית ברלין.
עוזרו וולפגנג ווטסטראט נחטף על ידי הסובייטים ב -1952 ונרצח על ידי המשטר הסובייטי במוסקבה.
מיס עולם

תחרות מיס עולם או מיס וורלד (באנגלית: Miss World), היא תחרות יופי בינלאומית שנתית לנשים, הנערכת משנת 1951. בדומה לתחרויות מקבילות בעולם, בבחירת הזוכה מושם דגש על מראה חיצוני. 
תחרות מיס עולם משודרת בשידור חי ברחבי העולם. בכל שנה משתתפות בתחרות מאות נשים אשר נבחרו למלכות יופי במדינות מהן הגיעו.
המדינות שנציגותיהן זכו לניצחונות הרבים ביותר בתחרות הן הודו, ונצואלה ובריטניה (5 זכיות כל אחת), ארצות הברית, איסלנד, ג'מייקה ושוודיה (3 זכיות כל אחת). 
בשנת 1980 גבריאלה ברום זכתה בתואר והתפטרה תוך 18 שעות.
מלכת יופי ישראלית אחת זכתה בתואר מיס עולם - לינור אברג'יל בשנת 1998, בתואר סגנית ראשונה, זכתה גילה גולן בשנת 1960 ובתואר סגנית שנייה זכו 6 נשים, רינה וייס (1956), זיוה שמרת (1959), מירי זמיר (1968), עירית לביא (1970), חנה אורדן (1972) ולאה קליין (1974).
בשנים 1951–1988 התקיימו כל התחרויות בלונדון, בריטניה, בתיאטרון ליסיום או ברויאל אלברט הול. החל מ-1989 מתקיימת התחרות בכל שנה במדינה אחרת. בשנת 2002 הם היו אמורות להתקיים בניגריה. לאור מצב זכויות האישה במדינה זו, מספר מתמודדות הודיעו שלא ישתתפו בתחרות (למשל אן ואן אלסן, נציגת בלגיה). בסופו של דבר בגלל הלחץ הפוליטי של האזרחים המוסלמים של ניגריה, התחרות נערכה בלונדון. חלק מהסרבניות הסכימו להשתתף בתחרות ואף היו בין המועמדמות המובילות.

ארגון מיס עולם

ארגון מיס עולם מחזיק ומנהל את הגמר השנתי של תחרות מיס עולם, תחרות אשר גדלה והפכה לאחת הגדולות בעולם. מאז הקמתו בשנת 1951, ארגון מיס עולם גייס יותר מ-250 מיליון פאונד עבור צדקה לילדים עם מוגבלויות וילדים מקופחים. ארגון מיס עולם העניק זכות הצבעה ליותר מ-100 מדינות. חברת מיס עולם בע"מ היא חברה פרטית, ובכך נתוני הרווחים שלה, ההוצאות שלה, התרומות שלה והצדקה אינם זמינים לציבור.
הארגון מנוהל על ידי ג'וליה מורלי.
שמואל איינשטיין

הרב שמואל איינשטיין (כ"ג בחשון תרפ"ט נובמבר 1928 - כ"ג בניסן תשע"ז 19 באפריל 2017) היה ראש ישיבת פוניבז' לצעירים.

ביוגרפיה

נולד במנהיים שבדרום גרמניה למשה, בחודש טבת תש"ג הם עברו לשווייץ, ודרו בתחילה כפליטים אצל אצל משפחה גויה, ולאחר שבועיים עברו למוסד לפליטים בבזל, שם הוא שהה עם אחיו התאום, אך באותם ימים התעוררו בעיות עם הכשרות במקום, ולכן הועברו אחרי תקופה למוסד חרדי בעיר בעלבן של משפחת אשר, כשגדל חיפש מקום תורה והחליט להגיע לישיבת עץ חיים בעיר מונטרה בראשותו של הרב שלמה בוצ'קו, שם למד אצל הרב אהרן יהודה לייב שטינמן.
בערב ראש השנה תש"ו עלה לארץ ישראל במסגרת עליית הנוער והתגורר במחנה בעתלית, אחרי יום כיפור עבר למחנה של אגודת ישראל, בחשון תש"ו הלך ללמוד תורה בישיבת פוניבז' בבני ברק, ולמד ביחד עם הרב יעקב אדלשטיין.
בשבט תשי"ד התחתן עם מרים בתו של הרב משה הכהן אילוביצקי, שהיה ממקורבי ותלמידי החזון איש.
בשנת תשי"ט התמנה על ידי הרב מפוניבז' לכהן כר"מ לשיעור ב' בישיבת פוניבז' לצעירים, והחשיב את עצמו כתלמידו של ראש הישיבה הרב שטיינמן. לאחר פטירתו של הרב ליפקוביץ בשנת תשע"ב התמנה לראש הישיבה, מאז התחיל באמירת שיחות ובקביעת מסכתות וסדרי הישיבה. בחורף תשע"ו חדל ממסירת שיעורים יומיים בישיבה, בשל חולשה, אך המשיך להגיע לישיבה מדי יום לתפילות ולאמירת שיחות.
בשנת תש"כ התחיל להתעסק עם תורתו של רבי עקיבא איגר, ודלה מכתבי ידו לההדירם ולהוציאם לאור עולם בהדרם, בהתחלה זה יצא כחוברות, ובשנת תשכ"ט הוציא את המהדורה הראשונה של הספר 'כתב וחותם' לרבי עקיבא איגר, בסופו צירף חידושים מרבו הרב שטינמן בשם אגלי צפון. נחשב כמומחה בתחום הדפסת כתבי היד של רבי עקיבא איגר.
בשבת שירה תשע"ז עבר אירוע מוחי וגופו נחלש לפני חג הפסח התאשפז עד לפטירתו בכ"ג ניסן תשע"ז.
ועדת צמח

ועדת צמח הוא כינויה של הוועדה הבינמשרדית לבחינת מדיניות הממשלה בנושא משק הגז הטבעי בישראל, אשר מונתה באוקטובר 2011 על ידי ראש הממשלה בנימין נתניהו ושר האנרגיה והמים עוזי לנדאו. הוועדה, שבראשה עמד שאול צמח, מנכ"ל משרד האנרגיה והמים, הגישה את המלצותיה באוגוסט 2012. ביוני 2013 החליטה הממשלה לקבל את עיקרי ההמלצות של הוועדה לפי החלטת הממשלה 442.

הרקע להקמת הוועדה

בעקבות גילוי של מאגרי גז טבעי גדולים בים, מול חופי ישראל (כדוגמת מאגרי תמר ולוויתן), עלה הצורך לבחון ולהגדיר את מדיניות הממשלה בכל הנוגע לפיתוח עתידי של משק הגז הטבעי בישראל, ועל כן הוקמה הוועדה. אחד היעדים המרכזיים של הוועדה היה להגדיר את המדיניות הרצויה לשמירת עתודות לאספקת התצרוכת המקומית, אל מול האפשרות לייצוא הגז.

מסקנות הוועדה

הוועדה קבעה את היקף הגז שיש להבטיח למשק המקומי במטרה שיספיק ל-25 שנה, וכתוצאה מכך הגבילה את הייצוא בכך שלשימוש מקומי, מ-2013 והלאה, יושארו כ-540 BCM. הוועדה קבעה שהייצוא נחוץ לצורך עידוד היזמים לחפש מאגרי גז חדשים ולפתח את המאגרים שנמצאו. בנוסף נטען שאימוץ המסקנות יגביר את התחרות על אספקת הגז לצרכנים ויגבר ביטחון האספקה עקב ריבוי המקורות. שיקול נוסף של הוועדה היה היחס בין התועלת של המדינה ברווח מהמסים המוטלים על הייצוא לעומת מחיר הגז מעבר לתקופה שנקבעה, תוך הערכת אפיקי השקעה אחרים להכנסות המדינה ממסים בהווה לעומת רווחים עתידיים וייבוא גז בעתיד במידת הצורך.

תוצאות

ביוני 2013 החליטה הממשלה בהחלטה 442 לקבל את עיקרי ההמלצות של הוועדה. מתנגדים להחלטה הגישו עתירה לבג"ץ בטענה שסעיף 33 לחוק הנפט, שמתיר לשר האנרגיה להגביל יצוא, לא מתיר לשר להבטיח כמות יצוא שיהיה פטור מהטלת המגבלה. בג"ץ דחה את העתירות בטענה שההחלטה לא פגעה בסמכויות השר מכיוון שהממשלה יכולה לשנות את תנאי ההחלטה בעתיד. תוך שנה לאחר החלטת בג"ץ, הסתבר שהחלטת הממשלה לא השיגה את מטרותיה של עידוד פיתוח מאגרים ופיתוח תחרות, וב-2015 הוקמה וועדה נוספת שקבעה את "מתווה הגז", בניסיון נוסף להשיג את המטרות. 
עיקר ההתנגדות להמלצותיה של וועדת צמח היה שההערכה של עתודות הגז הייתה אופטימית מדי, והערכת הביקוש המקומי פסימית מדי. אם ההמלצות תיושמנה, טענו המתנגדים, יספיק הגז לספק את צרכיה של מדינת ישראל למשך זמן מוגבל, ולאחר תקופה זו המדינה תאלץ לייבא גז במחיר יקר. עמדה זו באה לידי ביטוי על ידי מנכ"ל המשרד להגנת הסביבה, המדענים הראשיים של המשרד להגנת הסביבה ומשרד האנרגיה והמים, התנועה לאיכות השלטון, ארגונים חברתיים וסביבתיים רבים ומומחים נוספים. מאוחר יותר הצהיר גם השר להגנת הסביבה גלעד ארדן כי יש לשקול שוב האם כדאי לייצא את הגז וכי יש לשריין 75% אחוזים מהגז לטובת שימושם של תושבי ישראל. העיתון גלובס העלה טענה כי כמויות הגז ליצוא הוגדלו בעקבות לחצי היזמים על ראש הממשלה ושר האנרגיה והמים.

חשיפת הפרוטוקולים של דיוני הוועדה

על אף שמסקנות הוועדה פורסמו באוגוסט 2012, התמהמה משרד האנרגיה בפרסום הפרוטוקולים של דיוני הוועדה והפרוטוקולים פורסמו רק לאחר כמעט שנה, בחודש יוני 2013. זאת לאחר לחץ ציבורי לפרסום הפרוטוקולים ועתירה שהוגשה לבית המשפט לעניינים מנהליים בירושלים על ידי עו"ד אפי מיכאלי, עו"ד ערן צין ועו"ד ד"ר עופר סיטבון.
רועי (מושב)

שם היישוב

המקום נקרא רעי, ראשי תיבות (רמת עוזי יאירי), לזכר עוזי יאירי, מפקד חטיבת הצנחנים, שנהרג בשנת 1975 במהלך מבצע לחילוץ בני הערובה במלון סבוי. עם זאת, על פי פרסום של ועדת השמות הממשלתית, השם הוא סמלי, ונלקח מהפסוק "דּוֹרִי נִסַּע וְנִגְלָה מִנִּי כְּאֹהֶל רֹעִי", גרסה נוספת ויותר מקובלת מקור השם "מִזְמוֹר לְדָוִד ה' רֹעִי לֹא אֶחְסָר" הן מילות הפתיחה של מזמור כג בספר תהלים.

רועי כיום

ברועי מתגורים 45 בתי אב שמורכב מגרעין מייסד חברי אגודה חקלאים לצד תושבים קהילתיים. כמחצית מהתושבים עוסקים בחקלאות מגידולים שונים כגון עשבי תיבול, פרחים וגידול דגי נוי בעיקר לייצוא, כרמי ענבי מאכל, פרדס וכבשים. תושבים שאינם חקלאים עוסקים במקצועות חופשיים אחרים באזור.
במקום פועל פעוטון וגן-ילדים אזורי. ילדים בוגרים יותר לומדים בבי"ס יסודי "גפנים" שליד משואה ובבי"ס "ירדן" (תיכון וחטיבת ביניים) במעלה אפרים. מדריך נוער מלווה את הילדים בשעות אחר הצהריים בפעילויות שונות. 
בשנת 2013 הוקם בית כנסת במבנה הקבע ובסיוע עמותת איילת השחר רוהט. לבית הכנסת הוענק השם "שבת אחים" לעילוי נשמת גיל-עד מיכאל שער, יעקב נפתלי פרנקל ואייל יפרח אשר נחטפו ונרצחו בידי מחבלים.
גרגוריוס השלישי

ביוגרפיה

גרגוריוס השלישי נולד בסוריה. אחרי מותו של גרגוריוס השני הוא נבחר לאפיפיור וחודש לאחר מכן, ב-18 במרץ 731 נכנס לתפקידו.
תקופת כהונתו הייתה מאופיינת בהמשך המחלוקות בנושא האיקונוקלאזם עם האימפריה הביזנטית. גרגוריוס ניסה לערב את קרל מרטל בנושא על מנת להשליט שלום בין הניצים, לשווא. המחלוקת של גרגוריוס השלישי עם לאו השלישי, קיסר האימפריה הביזנטית גרם לזה האחרון להכריז על הבישופויות של דרום איטליה, סיציליה, איליריה כנתונות לפטריארך קונסטנטינופול. גרגוריוס ניתק למעשה את היחסים עם ביזנטיון.
גרגוריוס המשיך במאמצי המרת הדת של השבטים בגרמניה ושלח את בוניפציוס הקדוש להמיר את דתם של תושבי צפון גרמניה.
גרגוריוס היה אחרון האפיפיורים שלא נולד באירופה, עד למינויו של פרנציסקוס בשנת 2013, פרק זמן של 1,282 שנים.
שלמה הרכבי

ביוגרפיה

נולד בסביבות שנת 1890, בנם של נחום משה וחיה שיינא שרה הרכבי. למד בישיבת ראדין, והיה מתלמידיו של רבי ירוחם ליבוביץ. בשנת 1908, כשרבי ירוחם התמנה כמנהל הרוחני בישיבת מיר, עברה אתו קבוצת תלמידים מישיבת ראדין ובהם הרב הרכבי. למד כמה שנים בישיבת מיר, ולאחר מכן, בהמלצת רבו רבי ירוחם, נסע למשך תקופה לתלמוד תורה בקלם.
בתקופת מלחמת העולם הראשונה היה בין תלמידי הישיבה שברחו לפולין, ולאחר מכן נסע לגרודנה. נישא לפרידא בילא, בתו הבכורה של חיים בער גרינגרס מקרמנצ'וג. לחותנו היו שבעה בנים ושבע בנות. חתנים נוספים שלו היו הרב דוד רפפורט, בעל "מקדש דוד", הרב אברהם יעקב גורדון והרב ברוך יעקב זמודזאק. לאחר נישואיו של הרב הרכבי הוא לימד תורה בקרמנצ'וג.
בתחילת שנות העשרים של המאה ה-19 התמנה הרב הרכבי למנהלה הרוחני של ישיבת ישיבת שער התורה בגרודנה. בעקבות מינויו חדל ראש הישיבה הרב שמעון שקופ למסור שיחות בפני התלמידים.
הרב הרכבי היה מוסר שיחות כלליות בישיבה ארבע פעמים בשבוע. בשיחותיו היה מוסר מתורתם של הסבא מקלם ורבו רבי ירוחם ליבוביץ. הוא הנהיג סדרים חדשים בישיבה, חילק את תלמידי הישיבה למספר קבוצות ("ועדים") והיה מכוין כל קבוצה לפי דרגת משתתפיה והישגיהם הרוחניים.
בתחילת שנת ת"ש נכבשה גרודנה בידי הצבא האדום, ולמחרת הכיבוש הוצא צו לסגירת הישיבה. הרב הרכבי ותלמידיו ברחו לווילנה. ראש הישיבה הרב שקופ, בשל גילו ומצבו הבריאותי, לא הצטרף לפליטי הישיבות ונשאר בגרודנה. כחודש לאחר מכן, בט' בחשוון ת"ש, נפטר הרב שקופ.
בקיץ 1940 כבש הצבא האדום את ליטא וסיפח אותה לברית המועצות. באותה תקופה המשיך הרב הרכבי לעודד את תלמידיו.
עם פלישת הנאצים לברית המועצות, בקיץ 1941, כונסו היהודים בגטו וילנה, משם נשלחו במספר אקציות להשמדה. הרב הרכבי וכל בני משפחתו נספו בווילנה, יחד עם רוב תלמידי ישיבת גרודנה.

ספרו

בשנת תשל"ז הוציא לאור תלמידו הרב זיידל אפשטיין את הספר "מאמרי שלמה" המכיל שיחות של הרב הרכבי שנערכו מכתבי תלמידיו. בשנת תשס"א יצאה מהדורה שנייה של הספר, בשני כרכים המכילים כ-700 עמודים.